VSM sklep Cpg 2/92
Sodna praksa višjih sodišč, 1993-05-26

komisija - dajanje računa - prenos obveznosti

V skladu z določilom člena 780 ZOR je komisionar dolžan nemudoma opraviti s komitentom obračun in prenos terjatev in drugih pravic iz posla, ki ga je opravil v svojem imenu in za račun komitenta - tožene stranke. V členih 780 in 787 ZOR je določena zakonita cesija od komisionarja na komitenta in sicer ne le pravic, temveč tudi obveznosti. V kolikor je torej ta prenos pravic in obveznosti med komisionarjem in komitentom-toženo stranko že izvršen, bi bila tožena stranka dolžnik za plačilo dobavljenega blaga po vtoževanem računu.

Pritožbi se ugodi in se sodba prvostopnega sodišča opr. št. Pg 1542/90-20 z dne 8.11.1990 razveljavi in vrne sodišču prve stopnje v ponovno odločanje.

Pritožbeni stroški so nadaljni pravdni stroški.

Prvostopno sodišče je zavrnilo tožbeni zahtevek tožeče stranke za plačilo 41,442.120 lit spp. Proti prvostopni sodbi je tožeča stranka vložila pravočasno pritožbo, v kateri uveljavlja pritožbena razloga zmotne in nepopolne ugotovitve dejanskega stanja in zmotne uporabe materijalnega prava. Navaja predvsem, da je bila v dejanskem pogodbenem odnosu tožena stranka.

Sodišče je preizkusilo izpodbijano sodbo v napadenem delu in v mejah uveljavljenih pritožbenih razlogov, kakor tudi v smeri tistih pritožbenih razlogov, na katere se mora ozirati po uradni dolžnosti.

Pri tem preizkusu je pritožbeno sodišče ugotovilo, da je pritožba utemeljena in sicer iz naslednjih razlogov.

Prvostopno sodišče je pravilno ugotovilo, da obstoji med toženo stranko in podjetjem XX. (v nadaljevanju komisionar) komisijska pogodba na podlagi katere je komisionar po naročilu št. 553/6 z dne 19.2.1990 sklenil s tožečo stranko pogodbo o nakupu reprodukcijskega materijala za potrebe tožene stranke. Zato je tožeča stranka izstavila komisionarju račun št. 05/90 z dne 21.2.1990. Dejstva, da sta bila v pogodbenem odnosu iz navedene prodajne pogodbe tožeča stranka in komisionar, ne more spremeniti okoliščina, da je tudi komitent-tožena stranka neposredno kontaktiral z tožnico glede predmetne dobave in da je tožena stranka plačala del vtoževanega računa.

Pač pa sodišče prve stopnje pri ugotavljanju dejanskega stanja ni ugotavljalo, ali je komisionar opravil z komitentom obračun in prenos terjatev in drugih pravic iz posla, ki ga je opravil v svojem imenu in za račun komitenta - tožene stranke. To je komisionar po členu 780 ZOR dolžan storiti nemudoma. V členih 780 in 787 ZOR je določena zakonita cesija od komisionarja na komitenta in sicer ne le pravic, temveč tudi obveznosti. V kolikor je torej ta prenos pravic in obveznosti med komisionarjem in komitentom-toženo stranko že izvršen, bi bila tožena stranka dolžnik za plačilo dobavljenega blaga po vtoževanem računu.

Zaradi dopolnitve dokaznega postopka in pravilne uporabe določil o komisijski pogodbi v nakazani smeri, je bilo potrebno prvostopno sodbo razveljaviti in zadevo vrniti sodišču prve stopnje v ponovno sojenje.

Izrek o pritožbenih stroških temelji na določilu člena 166/III ZPP.

ZOR člen 780,  781,  782,  783,  784,  785,  786,  787,  780,  781,  782,  783,  784,  785,  786,  787.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.